S-396/2016

Mál þetta var höfðað með ákæru lögreglustjórans á Suðurnesjum, útgefinni 17. október 2016, á hendur X, kt. 000000-0000, [...] Reykjavík.

Ákærða er gefið að sök umferðarlagabrot „með því að hafa föstudaginn 4. mars 2016 ekið bifreiðinni [...] norður Hafnargötu, Reykjanesbæ, undir áhrifum áfengis og ávana- og fíkniefna og þannig verið óhæfur til að stjórna bifreiðinni örugglega (vínandamagn í blóði mældist 1,12 ‰, tetrahýdrókannabínól 12 ng/ml og amfetamín 35 ng/ml). Þegar á lögreglustöð var komið neitaði ákærði að láta lögreglu í té þvagsýni og sinnti þannig ekki lögboðnum skyldum sínum um að veita atbeina sinn við rannsókn málsins.“

Telst framangreind háttsemi varða við 1. mgr. sbr. 2. mgr. 45. gr., 1. mgr. sbr. 2. mgr. 45. gr. a. og 3. mgr. 47. gr. umferðarlaga nr. 50/1987, allt sbr. 1. mgr. 100. gr. sömu laga.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar.

Ákærði sótti ekki þing við þingfestingu málsins og boðaði ekki forföll en í fyrirkalli, sem honum var birt 23. fyrra mánaðar, var tekið fram að yrði ekki sótt þing af hans hálfu að forfallalausu gæti hann búist við að dómur yrði lagður á málið að honum fjarstöddum, sbr. 1. mgr. 161. gr. laga nr. 88/2008 um meðferð sakamála.

Dómurinn telur þannig sannað, með vísan til ofanritaðs og gagna málsins að öðru leyti, að ákærði hafi framið þá háttsemi sem ákært er út af og eru brot hans rétt heimfærð til refsiákvæða í ákærunni.

Ákærða var með dómi 26. júní 2008 gert að greiða sekt og sæta sviptingu ökuréttar í fjóra mánuði frá 13. ágúst sama ár að telja fyrir brot gegn 1. mgr. sbr. 2. mgr. 45. gr. a. umferðarlaga. Hann var að nýju dæmdur 10. nóvember 2008 til sektarrefsingar fyrir brot gegn sama lagaákvæði og 1. mgr. sbr. 2. mgr. 45. gr. umferðarlaga og sviptur ökurétti í sex mánuði frá 12. desember 2008. Voru viðurlög samkvæmt þeim dómi ákveðin með hliðsjón af 78. gr. almennra hegningarlaga nr. 19/1940. Þá gekkst ákærði 14. mars 2011 undir sektargreiðslu og sviptingu ökuréttar í tvö ár fyrir brot gegn 1. mgr. sbr. 45. gr. a. umferðarlaga. Loks var hann dæmdur í 45 daga fangelsi með dómi 20. maí 2016 fyrir brot gegn lögum um ávana- og fíkniefni, en fullnustu refsingarinnar var frestað skilorðsbundið til tveggja ára.

Umferðarlagabrot ákærða sem hér eru til umfjöllunar voru framin fyrir uppsögu dómsins frá 20. maí 2016 og ber því að ákveða honum refsingu eftir reglum 78. gr. almennra hegningarlaga. Ekki eru efni til að ákveða honum óskilorðsbundna refsingu sér í lagi og láta skilorðsdóminn haldast. Verður skilorðsdómurinn því tekinn upp og ákærði dæmdur í einu lagi fyrir brotin sem hann var þar sakfelldur fyrir og þau brot sem hann er nú sakfelldur fyrir, sbr. 60. gr. almennra hegningarlaga. Er refsing ákærða hæfilega ákveðin fangelsi í tvo mánuði.

Með vísan til 3. mgr., sbr. 1. mgr. 101. gr., og upphafsákvæðis 1. mgr. 102. gr. umferðarlaga verður ákærði sviptur ökurétti ævilangt frá 4. mars 2016 að telja, en þann dag var hann sviptur ökurétti til bráðabirgða.

Ákærði verður dæmdur til að greiða allan sakarkostnað málsins samkvæmt yfirliti sækjanda um hann og svo sem nánar greinir í dómsorði, en annan sakarkostnað leiddi ekki af meðferð málsins.

Þ-kk-nf I-kk-nf N-kk-nf dómstjóri dæmir mál þetta.

Dómsorð:

Ákærði, X, sæti fangelsi í tvo mánuði.

Ákærði er sviptur ökurétti ævilangt frá 4. mars 2016 að telja.

Ákærði greiði 24.255 krónur í sakarkostnað.

Þ-kk-nf I-kk-nf N-kk-nf